ตลาดประกันสุขภาพเสี่ยงเจอโรคระบาด
วิริยะฟันธงโรคระบาด กลายเป็นความเสี่ยงประกันสุขภาพ
30 ส.ค. 2555

วิริยะฟันธงโรคระบาด กลายเป็นความเสี่ยงประกันสุขภาพ
นายอานนท์ โอภาสพิมลธรรม รองกรรมการผู้จัดการ บริษัท วิริยะประกันภัย เปิดเผยว่า ทิศทางตลาดประกันสุขภาพของไทยมีแนวโน้มโตอย่างต่อเนื่อง สอดคล้องกับสังคมไทยที่เริ่มเข้าสู่สังคมผู้สูงอายุมากขึ้น นอกเหนือจากแบบประกันบำนาญที่จับกลุ่มลูกค้าสูงอายุเป็นหลัก 
อย่างไรก็ตาม แบบประกันสุขภาพที่แต่ละบริษัทจะนำออกมาขายสู่ตลาดนั้น คงไม่แตกต่างจากเดิมมากนัก เนื่องจากเป็นแบบประกันที่มีขายในตลาดมานานแล้ว 
“สิ่งที่มีความเสี่ยงสำหรับแบบประกันสุขภาพนั้นคงเป็นเรื่องของโรคระบาดชนิดใหม่ๆ ที่เกิดขึ้นมากกว่า ซึ่งบริษัทรับประกันภัยต่อต่างชาติ หรือรีอินชัวเรอส์เอง ก็ต้องพิจารณาถึงความเสี่ยงนี้และส่งผลต่อการกำหนดค่าเบี้ยประกันในไทยเช่นกัน” นายอานนท์ กล่าว
ทั้งนี้ ในช่วง 6 เดือนที่ผ่านมาเบี้ยประกันที่ไม่ใช่รถยนต์หรือนันมอเตอร์ของบริษัทมีอัตราเติบโต 27% ได้เบี้ยมา 1,116 ล้านบาท โดยเบี้ยประกันอุบัติเหตุส่วนบุคคลหรือพีเอ เติบโตสูงสุด 51% เบี้ยประกันทรัพย์สินเติบโต 19% ส่วนเบี้ยประกันสุขภาพติดลบ 11% ขณะที่ปีนี้ตั้งเป้าเบี้ยนันมอเตอร์ไว้ที่ 2,233 ล้านบาท เติบโต 27-28%
สำหรับฐานลูกค้าเบี้ยนันมอเตอร์ของบริษัทนั้นยังเติบโตต่อเนื่อง โดยมีสัดส่วน 4% เมื่อ 6 ปีก่อน เพิ่มเป็น 9% ในปัจจุบัน โดยปัจจุบันมีผู้เอาประกันเบี้ยนันมอเตอร์อยู่ 1 ล้านราย และผู้เอาประกันเบี้ยรถยนต์ 4 ล้านราย มีลูกค้าต่ออายุเฉลี่ยที่ 80% 
นพ.สุธร ชุตินิยมการ กรรมการผู้จัดการ บริษัท กรุงเทพพรีเมียร์นายหน้าประกันชีวิต กล่าวว่า เรื่องโรคระบาดถือได้ว่าเป็นความเสี่ยงอันดับต้นๆ ของประกันสุขภาพ แต่ถึงอย่างไรเงื่อนไขของกรมธรรม์ประกันสุขภาพส่วนใหญ่ก็จะให้ความคุ้มครองเกี่ยวกับโรคระบาดทุกชนิดอยู่แล้ว 
ทั้งนี้ ตลาดประกันสุขภาพของไทยมีแนวโน้มเหมือนกับตลาดในประเทศที่พัฒนาแล้ว ซึ่งประชาชนส่วนใหญ่ต้องประกันสุขภาพไว้รักษาตัวเอง เนื่องจากค่ารักษาพยาบาลมีแนวโน้มปรับเพิ่มขึ้นตลอด แม้จะมีสวัสดิการอยู่แต่ก็อาจไม่เพียงพอ ซึ่งผลศึกษาของธนาคารโลกพบว่า ประชากรไทยมีอัตราการซื้อประกันสุขภาพถึง 24% ของประชากรสูงที่สุดในอาเซียน ขณะที่ประเทศที่พัฒนาแล้วจะมีผู้ถือครองกรมธรรม์ประกันสุขภาพมากกว่า 80% ของประชากร